Sulík, Richard, podpredseda vlády a minister hospodárstva SR (2021-10-26):
... áno, okej. Akože kto takúto hlúposť tu naordinoval, že nesmiem? (Reakcia z pléna.) Pýtam si povolenie. Dostanem povolenie? Jasné, že nie. (Smiech.) Čo iné od vás čakať. Dobre. Takže každopádne videli ste, jak sa vyvíja cena plynu, ale keď to dáte do porovnania s priemernou mzdou, tak cena plynu klesá. Ľudia musia zo svojich miezd, priemerná domácnosť musí zo svojej mzdy vynaložiť menej ako v roku 2020, ako minulý rok. Budúci rok napriek nárastu musí priemerná domácnosť zo svojho príjmu vynaložiť na plyn menej ako minulý rok. Dúfam, že chápete, páni, čo je menej. Robíte tu z toho takúto úžasnú krízu. Ja sa opieram o konkrétne čísla a fakta. Takže toľkoto k tej cene, samotnej cene komodity. Teraz druhá zložka, to sú vysoké ceny distribúcie, no a tam je najmä TPS tarifa na prevádzku systému. Už som vám to tu minule líčil, nebudem teda k tomuto dlho rozprávať, ale pridávam, že doslova fušerská regulácia, ktorú tunák roky praktizoval pán profesor Jahnátek, zanechal taký chaos v tých cenách a ak by ste teda náhodou zvažovali myšlienku, že by ste navrhli mimoriadnu schôdzu k fungovaniu Úradu pre reguláciu sieťových odvetví, tak smelo do toho a rád sem prídem alebo, samozrejme, aj riaditeľ a bolo by hodne o čom rozprávať, o vašich nominantoch, pán profesor Jahnátek, a pred ním pán profesor, nebol profesor, prepáčte, Holjenčík. Takže táto regulácia napáchala veľa zla a vniesla veľa chaosu a potom sme tu, potom tu máme tarifu za prevádzku systému, tzv. TPS, ktorú máme jednu z najvyšších v Európe. A tá je vysoká preto, lebo dotujeme uhlie a máme fotovoltaiku. Najprv k uhliu. Za vašej vlády, pán Fico, ste podpísali dohodu, že budeme uhlie dotovať do roku alebo teda prijali rozhodnutie, že budeme uhlie dotovať do roku 2030. Toto ste nám tu chceli zanechať. Tá suma, čo tam ide, je 120 mil. ročne. Predstavte si ten nonsens, to je úplne šialené. My na jednej strane bojujeme proti CO2, to sa snažíme silou mocou znížiť, kadečo si tu zakazujeme, nútime firmy kupovať drahé povolenky, na emisné povolenky a zároveň platíme 120 mil. ročne, aby to dobre fúkalo to CO2 do ovzdušia. Jeden a pol milióna tony ročne mimochodom. A toto ste tu nám chceli zanechať do roku 2030. No a podarilo sa to môjmu kolegovi Karolovi Galekovi, ešte keď sme boli v opozícii, sa nám to podarilo, ja som bol vtedy europoslanec, znížiť na úroveň, teda na rok 2023 a ďalej to už nešlo. Čiže áno, páni, budúci rok a ten ďalší rok budeme tu žiť s touto zmluvou na tú nezmyselnú dotáciu uhlia a tam sa nedá nič iné povedať, ako to, že lebo Fico. Lebo Fico nám tunák zanechal takúto dlhú zmluvu. Si pozrite, prosím vás, moje iné vyjadrenia. Ja toto nehovorím, že lebo Fico na všetko možné, ale v týchto dvoch veciach áno, lebo nám tu zanechal zmluvu do roku 2023, ktorou nevieme pohnúť. A to isté sa týka aj fotovoltaiky. Fotovoltaiky, ktorá garantuje vyvoleným firmám až 430 eur za jednu megawatthodinu. V čase, keď stála elektrina možno 30 alebo 40 eur, oni predávali za 430 a od štátu dostávali, povedzme, tých 400 eur doplatok. Nie od štátu, nie od štátu, od ľudí, v cenách elektriny, ktoré boli zamaskované v tej tarife za prevádzku systému TPS a tá je preto dnes jedna z najvyšších v Európe – 24 eur. Vďaka vám. A tie zmluvy ste tiež uzavreli na pätnásť rokov a musíme s tým žiť, musíme s tým žiť. To jednoducho tak je a tu tiež platí, lebo Fico, lebo ste potrebovali nakŕmiť svojich mecenášov, konkrétne v tomto prípade pána Brhela alebo toho mafoša z východu pána Vadalu, ktorí akože krásne zmluvy dostali, pouzatvárali, jasné a na tom parádne zbohatli. Takže toto sú dva dôvody, prečo máme vysoké ceny za, teda prečo tá TPS-ka je vysoká cena, a teda celkové ceny za distribúciu. My na tom pracujeme. Nebudem tu zachádzať do detailu, by som tu rozprával dlho, ale my naozaj, verte mi, na tomto pracujeme a koho to zaujíma, Maroša Kondróta napríklad, tak rád vysvetlím detailne, aké robíme kroky v tej regulácii, robí ich, samozrejme, v prvom rade ÚRSO. No a teraz k tým, lebo už to tu odznelo, k tým cenám tej fotovoltaiky. Toto je to, čo som chcel ukázať, ako klesá podiel výdavkov na plyn, to len pre informáciu, ale mám tu mail, poprosil som Karola Galeka, aby mi napísal, ako to teda bolo s tým, že za našej vlády bolo najviac tých fotovoltaických inštalácií. To už to tu odznelo, neviem, pán Takáč to, či kto. Takže poďme si pozrieť, aké boli fakty. Prvého septembra 2009 za vašej vlády, pán Fico, bol prijatý zákon o podpore obnoviteľných zdrojov energie a vysokoúčinnej kombinovanej výroby, to je VUKVET. Vtedy bol minister pán profesor Jahnátek a štátny tajomník bol pán Žiga. Dvadsiateho siedmeho novembra, teda takmer tri mesiace neskôr bola vyhlásená súťaž SEPS, tam boli tiež vaši nominanti, vyhlásil súťaž, kto prvý príde, ten prvý berie. Konkrétne sa išlo rozdať alebo rozdeliť 120 MW na pripojenie fotovoltaiky, aby ste teda vedeli, tí, čo sa tomu nevenujete, tak 1 MW už je hodne veľa, to už je veľká, veľká, jak sa povie, veľká plocha, aj 100 kW už je hodne veľa, no a keď také niečo máte, to je niečo ako, v tom čase to bolo niečo ako licencia na tlačenie peňazí, lebo kto to dostal, tak vy potrebujete dve veci. Po prvé potrebujete súhlas od tej lokálnej distribučky, ZSE napríklad, že vám ten prúd budú odoberať a po druhé potrebujete tú garanciu štátu, že vám za ten prúd bude platiť 430 eur. Takže kto mal túto informáciu, kto o tomto vedel, tak to tak, ježišmária, to bolo radosť žiť. No predstavte si, že vedeli o tom ľudia ako pán Vadala, pán Lazár, pán Brhel. No a teda následne 3. 12. počas priebežného vyhodnotenia SEPS skonštatoval, že kapacita je vyčerpaná a že teda žiadosti prevyšujú ponuku. A zdá sa, že už bola naplnená v pondelok, čiže v piatok ste vyhlásili súťaž 27. novembra, v piatok, 2009, a v pondelok 30. novembra už bola celá kapacita naplnená, komplet celá. Rozchytalo si to cez víkend pár ľudí. Presne takto fungoval aj nástenkový tender. Rozchytalo si to pár ľudí. Už mali v ruke tie licencie. Samozrejme, museli postaviť, oni to aj fyzicky museli postaviť, a to stavali počas našej vlády. Áno, už keď mali v rukách zmluvy, ktoré dostali od vás, miliónové zmluvy, Brhel, keď mal v ruke, tak potom v roku 2010, však to nepostavíte lusknutím prsta, v roku 2010 začal to stavať. Áno. Počas našej vlády sa najviac toho postavalo, ale všetky rozhodnutia boli počas vašej vlády. Naopak, počas našej vlády prišiel poslanec Jurčík, ktorý navrhol, že žiadne také že niekto si tu rozchytá 4 MW a podobne. Navrhol, že maximálne 100 kW výkon. No tak 100 kW fotovoltaický výkon to už je hodne a to sme v parlamente odhlasovali ako koalícia. Ale myslel som, že aj pán Fico bude chcieť tomu zabrániť, tak som si pozrel ako hlasoval pán Fico. Pán Fico neprišiel na hlasovanie. Nebol v robote v ten deň. Ale sme to teda zvládli aj bez vás. Jurčíkova novela robila ešte aj druhú vec. Znížila tých 430 eur, tých nehoráznych gangsterských 430 eur za jednu megawatthodinu na 260. Ani to ste, samozrejme, nepodporili. Tak len teda, aby bolo jasné, kto tu čachroval a robil kšefty s fotovoltaikou. Naša vláda to nebola. Iba počas našej vlády Brhel a mafián Vadala si stavali to, na čo dostali zmluvy od vás v 2009 roku. Toľko k tej fotovoltaike. Poďme ďalej. No dochádzam ku kľúčovému obvineniu, to je vlastne už tak posledný bod toho môjho vystúpenia, a to je pán Sulík doteraz nepredstavil jedno jediné racionálne riešenie. Tak sa poďme pozrieť, čo sme my tu robili tento rok a aj minulý. Po prvé. Zaviedli sme transparentnú reguláciu prirodzených monopolov v energetike. To znamená, že musia byť zverejňované cenové návrhy a konania, aby sa presne vedelo, že či tie ceny sú korektné alebo či tam zas nejaký mecenáš si robí kšefty. To je dobrá vec, kto by to neuvítal? Transparentnosť je dobrá vec, ale nie pre pána Fica, ktorý... Ozaj, kde je? Nevydržal počúvať? Dobre. Je tu? Nie, tak dobre. Lebo on chcel mimoriadnu schôdzu, on ma chce odolávať, tak si ani nevypočuje, čo mám na jeho návrh čo povedať, ale má tu dosť kolegov. Čiže my sme zaviedli viac transparentnosti. A pán Fico, čo robí? Pán Fico hlasuje proti. Zdravím, vrátili ste sa. Takže tam hlasoval pán Fico proti. Potom sme došli s repoweringom. Repowering znamená, že sme natiahli tú zmluvu, čo sme tu, pre Brhela šitú zmluvu, čo sme zdedili, lebo inak by tá TPS-ka nikdy nemohla klesnúť, tak sme ju natiahli v čase, aby mohla klesnúť. To sme spravili teraz prednedávnom. Tam šetríme 60 mil. ročne. K tomu hneď dôjdem. Pán Fico ako hlasoval? Pán Fico nehlasoval, lebo neprišiel do roboty. Po tretie. Uvoľnili sme trhové prostredie v oblasti výroby tepla tzv. teplárenské nevoľníctvo, a síce zúžili sme definíciu vymedzeného územia, dali sme vyššie kompetencie obciam. Pán Fico čo spravil? Pán Fico sa zdržal. To bolo po tretie. Po štvrté. Prijali sme novelu zákona o fyzickej infraštruktúre, aby sme mohli lepšie hájiť záujmy štátu voči ľuďom, ktorým vy ste kadečo podohadzovali. Pán Fico sa zdržal. Po piate. Teraz čerstvo sme prijali novelu atómového zákona, kde sme vybavili tzv. večnú EIA pre ďalší jadrový zdroj pravdepodobne v Bohuniciach. Pán Fico čo spravil? Pán Fico neprišiel do roboty. Čiže chápete? Vy nielenže sa nahlásite na Slovenskú poštu, vykrikujete, okydávate, ale potom tam ani nejdete. A keď dôjde zákon, že môžme tie vaše prešľapy v tej fotovoltaike napraviť, tak neprídete do roboty. A potom a ďalších päť zákonov, ktoré sú teraz aktuálne, ktoré sa teraz dali spraviť, tak vy ste buď neboli, alebo ste sa zdržali, alebo ste boli proti. Na čo sa vy vôbec ozývate k energetike, keď vy ste nespravili nič? Vy ste napáchali škody a potom ste nespravili nič pre ich nápravu. Že vy sa nehanbíte vôbec tu sedieť a mne rozprávať niečo o energetike. Takže päť bodov, čo sme spravili, na margo vášho tam čo máte napísané v tom oném, že pán Sulík doteraz nepredstavil jedno jediné racionálne riešenie. Tu som vám ich vymenoval päť. Ideme k šiestemu racionálnemu riešeniu. Vymenili sme profesora Jahnátka, čo teda bol čistý fail. Opakujem, keď bude mimoriadne schôdza, tak vám tu hodinu dvadsať budem rozprávať, čo všetko ten pán profesor Jahnátek tam napáchal a čo všetko po ňom musí Andrej Juris opravovať. Po siedme. Vysporiadanie sa so Žigovym dlhom voči distribučným spoločnostiam vo výške 360 mil. Tutok sa mladý muž ozýval, že ten dlh nemal uznať a podobne. No vy nemáte páru, o čom hovoríte. A neviem, či má zmysel na to reagovať. Ale každopádne nám toto pán Žiga zanechal. Škoda, že tu nesedí, ale spýtajte sa ho, že ako to bolo naozaj. To je vec, ktorú sme museli riešiť. A ja vám poviem, ako vznikla, ak vás to teda zaujíma počúvať. TPS-ka bola nastavená strašene vysoko, ale stále to nestačilo na to, aby to vedelo kryť tie nehorázne zmluvy z tej fotovoltaiky a tie dotácie do uhlia, z ktorých teda podľa výpovede očitej svedkyne boli balené úplatky do alobalu pre pána Fica, tak stále to nestačilo. Takto to robili. Už nemali odvahu zvýšiť TPS-
-ku, tak to robili na dlh. Robili to na dlh, však to niekedy niekto nejak uprace a nechali to nám a s týmto sme sa vysporiadali. Čiže to je po siedme, čo my sme spravili. To je siedmy krok, ktorý vám teraz menujem. My sme sa s týmto dlhom vysporiadali. Hovoril o tom už premiér. Po ôsme. Čo som už spravil ja napríklad, v auguste som sa stretol so šéfom Gazpromu. Mal som rokovanie s Alexejom Millerom. Takisto a, samozrejme, sa to týkalo plynu a bezpečnosti dodávok. Takisto som v pravidelnom kontakte s naším eurokomisárom Marošom Šefčovičom. A čo sa podarilo taký drobný úspech. Predvčerom sa komisárka, teda predsedníčka Európskej komisie Ursula von der Leyen vyjadrila, že do energetického mixu do budúcna patrí aj nukleárna energia a jadrová energia. Toto je veľmi dôležité pre Slovensko, lebo sa snažíme, pán Šefčovič je v tomto naozaj nápomocný, snažíme sa docieliť, aby elektrina zo slovenských atómiek alebo všeobecne z atómiek bola uznaná ako nizkokarbónový, teda nízko, zdroj nízkeho CO2. Toto je po ôsme. Po deviate, čo sme urobili. Prijali sme vyše konkrétnych desať, prijali sme vyše desať konkrétnych opatrení na to, aby sme dostali Mochovce do funkčného stavu. To akože tiež čistý disaster. Ale ako som sa už minule vyjadril, toto je vina skôr talianskych partnerov. My teda sme spravili to, že ako prvé sme odmietli podpísať tzv. waiver. Tzv. waiver, z ktorého vám teraz chcem prečítať, a síce bod 2.1., ktorý podpísal váš nominant, minister hospodárstva a môj predchodca Peter Žiga, v bode 2.1. sa píše: „Ministerstvo sa neodvolateľne vzdáva akéhokoľvek známeho a neznámeho práva nároku postupu alebo opravného prostriedku voči spoločnostiam ENEL.“ No tak akože ťažko potom môžte od niekoho niečo vymôcť, keď sa vopred všetkého vzdáte. S týmto som poslal, lebo to malo nejakú časovú obmedzenosť, s týmto som poslal spoločníkov z Enelu do teplých krajín. Odmietol som im to podpísať. Už minule som tu o tom hovoril, pán Žiga na to namietal, že ale v bode ďalšom, v bode dva je napísané, že to je podmienené iba podmienkou, že bude dodaná, že bude dodržaná lehota a tá nebola a že to neplatí. Ale to nie je pravda, lebo máme tu potom ešte ďalší bod, kde sa píše, že lehota sa predlžuje o dobu predlženia a už to ide o nejakých omáčok. Skrátka, toto svinstvo by som ja v živote nepodpísal. Toto je na kriminál, čo vám váš nominant Žiga podpísal v energetike. Toto páchalo zlo, lebo, samozrejme, ENEL kam by sa ponáhľal, čo by sa snažili. A preto sa aj stalo, že toho neschopného projektového manažéra, volá sa pán Morejon, neviem, či vám to meno vôbec niečo hovorí, tak toho sme vypoklonkovali zo Slovenských elektrární až my. Takisto sme prihlásili ministerstvo hospodárstva u Národnej kriminálnej agentúry ako poškodeného. To sa vôbec dovtedy nestalo. Ste sa tvárili, však nič, jasné, tuná unikajú Slovenskej republike desiatky, stovky miliónov eur, meškáme, predraženie o miliardy. A však a čo, prečo by mala byť Slovenská republika poškodená. Takto ste vy hájili národnoštátne záujmy, o ktorých ste stále rozprávali. No a my o nich síce menej rozprávame, ale viac robíme. A hovorím vám, že my sme prihlásili ministerstvo hospodárstva ako poškodeného. Čo je úplná samozrejmosť. Ale vy ste to nespravili. Vydupali sme si nezávislý audit. Renovovaná medzinárodná spoločnosť McKinsey robí v elektrárňach nezávislý audit. A osobne sme kontrolovali nedostatky. Ja som lozil po atómke. Mám technické vzdelanie na rozdiel od vás. Ja som si to bol všetko obzrieť, všetko som chcel vidieť, aby som vedel posúdiť, že kedy to asi bude. A myslím si, že sme na dobrej ceste, lebo zrovna včera boli zamietnuté posledné námietky Global 2000, to sú tí ľudia z Rakúska, ktorí to celé chceli zbrzdiť. A ďalší príklad, ktorý ešte uvediem, že štát má v elektrárňach silné zastúpenie, napríklad bývalého guvernéra Národnej banky Ivana Šramka. To bolo po deviate, čo sme urobili. Vy, počúvajte, nepredložil jeden jediný, jedno jediné racionálne riešenie. Tak vymenoval som ich deväť. Po desiate. Nechali sme spraviť stres test. Stres test znamená, že ten, kto je kľúčový hráč, v tomto prípade SPP distribúcia, si dá na kopu, si vyžiada všetky zmluvy, ktoré na trhu existujú, a simuluje vývoj cez zimu. Výsledky stres testu sú nasledovné: Ak bude zima taká, aký je priemer z posledných 20 rokov, tak plynu je dostatok aj so slušnou rezervou. Ak bude najtuhšia zima, aká bola za posledných dvadsať rokov, tak plynu bude chýbať osem alebo deväť dní na konci februára. A toto budeme riešiť tak, že najväčší spotrebitelia plynu, to je Duslo, Slovnaft a Malženice, o niečo znížia túto svoju spotrebu, lebo tá je naozaj gigantická. A ak bude tá zima naozaj najtuhšia za posledných dvadsať rokov, tak urobíme na osem – deväť dní takéto opatrenie. Výsledok je, že bude plynu dostatok. Toto je kľúčové. Dôležitejšie ako cena je, aby ten plyn tu fyzicky bol a je tu. Zásobníky plynu sú naplnené na 74 %. To ste tu hovorili minule, pán Fico. Ste mi tu vyčítali, že iba 74 %. Som hovoril, ježíš, aspoň sa nestrápňujte. Totiž, čo by sme mali vedieť, keď už o tom rozprávate, je to, že za posledných dvanásť rokov stúpla kapacita zásobníkov. Stúpla tak, že vedia, teda tie zásobníky to nie sú, že nejako umelo robené nádrže, to sú bývalé ložiská plynu, ktoré sa spätne natlakujú. No tak skrátka vedia to lepšie natlakovať. Takže asi o 20 % stúpla kapacita zásobníkov. To znamená, že keď dnes máme 74 %, tak je to ako takmer 90 spred, spred 10 – 12 rokov. Čiže plynu je dostatok a stres test to preukázal. To bolo po desiate. Po jedenáste. Skrachovala nám do tohto všetkého Slovakia Energy. Trinásť rokov tu zarábali a akonáhle sa im prestalo dariť, tak z trhu zdúchli. No a tu sme naozaj konali. Postarali sme o všetkých 200-tisíc zákazníkov. Všetci mohli prejsť do iných existujúcich firiem, najmä do SPP. Rozvodné závody, ktoré najprv trucovali, tak pristúpili k tomu, že týmto zákazníkov zo Slovakia Energy ponúkajú tiež ceny, energiu za ceny, ktoré majú v cenníku. Toto je výsledok, toto je výsledok opakovaného, miestami náročného vyjednávania. Toto sme spravili. Slovakia Energy sme, myslím si, že poctivo vyriešili. To, čo oni urobili, nebolo len nekorektné a nemorálne, ale bolo to aj protizákonné. A preto tu oznamujem, že druhé trestné oznámenie, ktoré podávam, je na manažérov Slovakia Energy, lebo to, čo spravili, tomu sa hovorí svinstvo. Takže takto sme konali, pán Fico, to bol desiaty bod, jedenásty, prepáčte. Dvanásty. Zavádzame pásmovú tarifu za prevádzku systému. (Ruch v sále. Zaznievanie gongu.) Prepáčte, kolegovia zo SMER-u, vy ste chceli vedieť, čo všetko som urobil, snažím sa vám to tu vypočítať. Keby ste mi venovali trošku pozornosti, ďakujem vám. Takže po dvanáste, zavádzame pásmovú tarifu za prevádzku systému. To je to, čo pred chvíľkou pán Fico kritizoval, že už v nedeľu som povedal, že to bude v pondelok. Je to na webe. Dnes, keď si pozriete, išlo to médiám, každopádne je to na webe. Tak a teraz otázka je: Z čoho pozostáva tá tzv. pásmová TPS? Ide o to, že v závislosti od odobratého množstva sa znižuje cena. Toto vykrývame zo zdrojov, ktoré sme ušetrili. Tam nebudem zachádzať, lebo by to bolo na dlhšie, spomeniem len jeden. Ale každopádne najväčším priemyselný odberateľom poskytneme 100 % zľavu. Už od 1 GW zľava bude, od jednej gigawatt hodiny ročného odberu bude zľava 60 alebo viac percent. Dnes to bolo predstavené na verejnú diskusiu. Dúfam, že sa tam zapojíte odbornými návrhmi a poviete tam niečo k veci. A navrhnete možno zlepšenie, radi prijmeme. Toto, samozrejme, bude platiť od 1. januára, preto my nie sme pod nejakým veľkým tlakom. Všetko je to včas pripravené, prerátané, ale bude takáto TPS a poviem vám, pán Fico, prečo to nebolo zverejnené včera, napriek tomu, že som avizoval v nedeľu v debate s pánom Kamenickým. Dôvod bol ten, že sme to chceli najprv, ja som to chcel prerokovať najprv so sociálnymi partnermi na tripartite a tam si myslím, že, že to celkom dobre prijali. Preto to bolo zverejnené dnes. Ja mám tunák tú prezentáciu, ktorú vám dávam rád k dispozícii. To bolo teda dvanáste opatrenie. Trináste, čo sme spravili. Dohodli sme forward na predaj elektriny z OZE. Totiž tá elektrina nie je drahá, len keď ju nakupujeme, ale aj keď ju predávame. Aby ste vedeli, tie fotovoltaické články, čo tak draho sa vykupuje tá elektrina, tak toto celé organizuje SPP. A SPP to potom predáva na trhu. SPP ale môže aj to spraviť, keď je elektrina práve vysoká, že to forwardne, že túto cenu zahedžuje. To znamená, teraz sú ceny vysoké a teraz predala SPP, predá do konca roku prakticky celú budúcoročnú, možno aj tú ďalšoročnú produkciu a to vlastne bude znamenať, že sa tam ďalších niekoľko desiatok miliónov ušetrí alebo teda získa, ktoré použijeme na zníženie tej pásmovej TPS. Po štrnáste. Otvoril som jednania s akcionármi SE (Slovenských elektrární). Stretol som sa s dvojkou Enelu, pán Simone Mori. V krátkej dobe sa stretnem aj so zástupcami EPH a stretol som sa už aj s generálnym riaditeľom Slovenských elektrární. Ideme spraviť to, preto lebo problém nie je budúci rok, aj keď vy to strašne nafukujete, ale problém nie je budúci rok. Problém bude 2023. Dnes si musíme klásť otázku – Čo budeme robiť s domácnosťami v roku 2023? No a tam ideme robiť to, že elektrárne na budúci rok majú všetko predané, čo vyprodukujú, dokonca o niečo viac, ale 2023 majú ešte nejakých 12 TWh voľných. Všetky domácnosti na Slovensku spotrebujú päť. A ideme urobiť také, že option and cap. To znamená, ideme zastropovať cenu, ktorú budeme, ktorú ale nemusíme nutne využiť. Ak teda cena bude stúpať ďalej, tak postaráme sa o to, aby ten nárast, ktorý tam asi bude, tomu jednoducho my sa neubránime svetovému alebo európskemu trhu. Ale ako som hovoril, vieme to zmierniť. A na tom robíme dnes, aby sme, aby sme mali nejaký strop primeraný na rok ´23. To bude problém. To bolo po štrnáste. Po pätnáste. Rokujem s mojím kolegom, práve (rečník sa obzerá), ale je tu, s mojím kolegom Jánom Budajom o tom, že z envirofondu sa viac peňazí bude vracať do priemyslu, aby nám neodchádzali firmy, ktoré sú energeticky náročné. Prebiehajú ešte aj ďalšie rokovania, ale tie tu nebudem konkretizovať. Každopádne, snažíme sa o to, aby sme kompenzovali tieto zvýšené náklady priemyslu, preto lebo domácnosti máme celkom pozichrované. Pri plyne domácnosť bude musieť vynaložiť menej z priemerného zárobku, ako to bolo pred rokom. Pri elektrine bude nárast, ako som hovoril, 3 až 4 eurá mesačne. To ma mrzí. Nevieme viac urobiť, ale omnoho dôležitejšie ako toto sú pevné spoľahlivé bezpečné pracovné miesta. O toto sa musíme starať. A preto aj s Jánom Budajom rokujeme o tom, lebo uňho je envirofond, ako vieme vykompenzovať tie energeticky náročné podniky. To bolo po pätnáste, pán Fico, pätnásť vecí som vám uviedol. Pätnásť krokov, ktoré sme spravili a vy napíšete, že teda nepredstavil jedno jediné racionálne riešenie. Dobre. Ja vám ďakujem pekne za pozornosť a skončil som. (Potlesk.)